নবাবি আমল পর্যন্ত, এই বাংলায় বহিরাগত মুসলমান যখন শাসনক্ষমতায় ছিল, আমরা দেখতে পাই, সাহিত্য-নিকুঞ্জে আরবি-ফারসি শব্দ ঢুকে পড়ছে মৌমাছি-গুঞ্জনের মতো। তারা কিন্তু নবারের কোনো ফরমান পেয়ে আসে নি। এসেছিল প্রজা-মনের মধুপর্ক সাজাতে। এর সাক্ষ্য দেবেন ভারতচন্দ্র। কিন্তু ব্রিটিশ পিরিয়ডে যখন হিন্দু-মুসলমান পরস্পরের প্রতিদ্বন্দ্বী হয়ে উঠল, বুঝে নিতে চাইল নিজেদের হিস্যা, তখন উভয় পক্ষ থেকেই শুরু হলো বর্জনের সংস্কৃতি। ঐ মৌমাছি যেন আর মধুপ রইল না, হয়ে উঠল একেকটা হুলদ কীট।